Document ID: 32008R1166

РЕГЛАМЕНТ (ЕО) № 1166/2008 НА ЕВРОПЕЙСКИЯ ПАРЛАМЕНТ И НА СЪВЕТА
от 19 ноември 2008 година
относно изследванията на структурата на земеделските стопанства и изследването на земеделските производствени методи и за отмяна на Регламент (ЕИО) № 571/88 на Съвета
(Текст от значение за ЕИП)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност и по-специално член 285, параграф 1 от него,
като взеха предвид предложението на Комисията,
в съответствие с процедурата, предвидена в член 251 от Договора (1),
като имат предвид, че:
(1)
Регламент (ЕИО) № 571/88 на Съвета от 29 февруари 1988 г. относно организирането на изследванията на Общността на структурата на земеделските стопанства (2) предвижда програма от изследвания на Общността за предоставяне на статистика относно структурата на земеделските стопанства до 2007 г.
(2)
Програмата от изследвания на структурата на земеделските стопанства, която се изпълнява на база Общността от 1966/67 г., следва да бъде продължена, за да се изследват тенденциите на общностно равнище. За постигане на яснота, Регламент (ЕИО) № 571/88 следва да се замени с настоящия регламент.
(3)
С цел актуализиране на основните регистри на земеделските стопанства и останалата информация, необходима за стратифициране на извадковите изследвания, е необходимо поне веднъж на всеки десет години да се прави преброяване на земеделските стопанства в Общността. Последното преброяване, преди приемането на настоящия регламент, беше проведено през 1999-2000 г.
(4)
Необходимо е да се събират данни относно изпълнението на мерките, свързани с развитието на селските райони, както е определено в Регламент (ЕО) № 1698/2005 на Съвета от 20 септември 2005 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) (3).
(5)
В своите заключения от 19 декември 2006 г. относно агроекологичните показатели Съветът призна необходимостта от съпоставими данни за селскостопанската дейност на съответното географско равнище и обхващащи цялата Общност. Съветът призова Комисията да предприеме мерките, предвидени в Съобщението на Комисията от 15 септември 2006 г. (4), което включва изготвянето на статистически данни, по-специално по-отношение на управленските практики на земеделските стопанства и използването на ресурсите на стопанствата.
(6)
Липсва статистическа информация относно различните земеделски производствени методи на равнище отделни стопанства. Следователно е необходимо да се подобри събирането на информация относно земеделските производствени методи, свързани със структурна информация за земеделските стопанства, за да се предоставят допълнителни статистики за развитието на агроекологичната политика и да се подобри качеството на агроекологичните показатели.
(7)
Наличието на съпоставима статистика от всички държави-членки относно структурата на земеделските стопанства е важно за определяне развитието на селскостопанската политика в Общността. Следователно, доколкото е възможно, следва да се използват стандартни класификации и общи определения за характеристиките на изследванията.
(8)
Провеждането на изследване на структурата на земеделските стопанства през 2010 г. и преброяването на населението през 2011 г., което се извършва веднъж на всеки 10 години, биха обременили значително статистическите ресурси на държавите-членки, ако периодите на провеждане на тези две големи изследвания се застъпят. Поради това следва да се предвиди дерогация, за да се позволи на държавите-членки да проведат изследването на структурата на земеделските стопанства през 2009 г.
(9)
Регламент (ЕО) № 322/97 на Съвета от 17 февруари 1997 г. относно статистиката на Общността (5) представлява референтната рамка за разпоредбите на настоящия регламент, по-специално по отношение на спазването на стандартите за безпристрастност, надеждност, адекватност, съотношение „стойност-ефикасност“, статистическа поверителност и прозрачност. Регламент (Евратом, ЕИО) № 1588/90 на Съвета от 11 юни 1990 г. за предоставянето на поверителна статистическа информация на Статистическата служба на Европейските общности (6) представлява референтна рамка за предаването и защитата на поверителни статистически данни, предвидени в настоящия регламент, с оглед гарантиране, че при изготвянето и разпространението на статистиката на Общността няма да има случаи на неправомерно разкриване и използване на данни за нестатистически цели.
(10)
Използването на местоположението на земеделското стопанство от Комисията следва да бъде ограничено в рамките на статистически анализи и следва да изключва изготвянето на извадки и провеждането на изследвания. Необходимата защита на поверителността на данните следва да се осигури, наред с други средства, чрез ограничаване на точността на параметрите на местоположението и чрез съответното агрегиране при публикуването на статистически данни.
(11)
Регламент (ЕИО) № 3037/90 на Съвета (7) установява статистическата класификация на икономическите дейности в Общността.
(12)
В съответствие с Регламент (ЕО) № 1059/2003 на Европейския парламент и на Съвета от 26 май 2003 г. за установяване на обща класификация на териториалните единици за статистически цели (NUTS) (8), териториалните единици следва да се определят в съответствие с класификацията на NUTS.
(13)
За да се намали, доколкото е възможно, тежестта за респондентите и за държавите-членки при събирането на данни, следва да се предвиди възможност за използване на извадкови изследвания и на административни източници.
(14)
За провеждането на изследванията е необходимо значително финансиране, както от държавите-членки, така и от Комисията в продължение на няколко години, като голяма част от средствата ще се използват, за да се отговори на изискванията на Общността.
(15)
Признато е, че изискванията за определяне на местоположението и идентифициране на земеделските стопанства чрез сателит създават сериозни методологични и технически затруднения за много държави-членки.
(16)
Поради това следва да се предвиди субсидия от Общността в подкрепа на тази програма от изследвания посредством Европейския фонд за гарантиране на земеделието съгласно Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика (9).
(17)
Настоящият регламент установява финансов пакет за целия период на програмата, която представлява основна отправна точка за бюджетния орган по време на годишната бюджетна процедура по смисъла на точка 37 от Междуинституционалното споразумение от 17 май 2006 г. между Европейския парламент, Съвета и Комисията относно бюджетната дисциплина и доброто финансово управление (10).
(18)
Доколкото целта на настоящия регламент, а именно системното изготвяне на статистика на Общността относно структурата на земеделските стопанства и земеделските производствени методи, не може да бъде постигната в достатъчна степен от държавите-членки и следователно, поради мащаба и последиците на настоящия регламент може да бъде по-добре постигната на общностно равнище, Общността може да приеме мерки в съответствие с принципа на субсидиарност, уреден в член 5 от Договора. В съответствие с принципа на пропорционалност, уреден в същия член, настоящият регламент не надхвърля необходимото за постигане на тази цел.
(19)
Мерките, необходими за прилагането на настоящия регламент, следва да бъдат приети в съответствие с Решение 1999/468/EС на Съвета от 28 юни 1999 г. относно установяване на условията и реда за упражняване на изпълнителните правомощия, предоставени на Комисията (11).
(20)
По-специално, на Комисията следва да се предоставят правомощия за определяне на коефициентите за животински единици, за определяне на характеристиките и за адаптиране на приложенията към настоящия регламент. Тъй като тези мерки са от общ характер и са предназначени да изменят несъществени елементи на настоящия регламент чрез допълването му с нови несъществени елементи, те трябва да бъдат приети в съответствие с процедурата по регулиране с контрол, предвидена в член 5а от Решение 1999/468/ЕО.
(21)
След консултация с Постоянния комитет за земеделска статистика, създаден с Решение 72/279/ЕИО на Съвета (12),
ПРИЕХА НАСТОЯЩИЯ РЕГЛАМЕНТ:
ГЛАВА I
ОБЩИ РАЗПОРЕДБИ
Член 1
Предмет
Настоящият регламент установява рамка за изготвяне на съпоставима статистика на Общността за структурата на земеделските стопанства и за изследване на земеделските производствени методи.
Член 2
Определения
За целите на настоящия регламент се прилагат следните определения:
а)
„земеделско стопанство“ или „стопанство“ означава отделна единица, както технически, така и икономически, която има единно управление и която извършва, като основна или вторична дейност, изброените в приложение I селскостопански дейности в рамките на икономическата територия на Европейския съюз;
б)
„животинска единица“ означава стандартна мерна единица, която позволява агрегирането на различни животински категории с цел тяхното сравняване. Животинските единици се определят въз основа на изискванията за хранене на отделните животински категории, за което се приемат коефициенти в съответствие с процедурата по регулиране с контрол, посочена в член 15, параграф 2;
в)
„извадкови изследвания“ означава статистически изследвания, основани на стратифицирана случайна извадка, предназначени да осигурят представителна статистика относно земеделските стопанства на регионално и национално равнище. Стратификацията включва размера и вида земеделско стопанство, така че да бъдат адекватно представени различни по големина и вид земеделски стопанства;
г)
„регион“ означава териториална единица по NUTS 2, определена в Регламент (ЕО) № 1059/2003;
д)
„местоположение на стопанството“ означава координатите на географската ширина и географската дължина, в дъга от 5 минути, с което се избягва пряката идентификация на отделно стопанство. Ако в границите на дадена географска ширина и географска дължина има само едно земеделско стопанство, това стопанство се причислява към съседно местоположение, което включва поне още едно земеделско стопанство.
Член 3
Обхват на изследванията
1. Посочените в настоящия регламент изследвания обхващат:
а)
земеделски стопанства, в които използваната земеделска площ е от един или повече хектара;
б)
земеделски стопанства, в които използваната земеделска площ за селскостопанска дейност е по-малко от един хектар, в случай че тези стопанства произвеждат определена част за продажба или че тяхната производствена единица надхвърля определени физически прагове.
2. Въпреки това, държавите-членки, които използват праг на изследване над един хектар, определят този праг на равнище, което да изключва само най-малките земеделски стопанства, които общо допринасят за 2 % или по-малко от цялата използвана земеделска площ, с изключение на земята за общо ползване и 2 % или по-малко от общия брой животински единици.
3. Във всеки случай се обхващат всички земеделски стопанства, които достигат един от посочените в приложение II физически прагове.
Член 4
Източници на данни
1. Държавите-членки използват информация от интегрираната система за администриране и контрол, предвидена в Регламент (ЕО) № 1782/2003 (13), системата за идентификация и регистрация на едър рогат добитък, предвидена в Регламент (ЕО) № 1760/2000 (14) и регистрите за биологично земеделие, създадени съгласно Регламент (ЕО) № 834/2007 (15), при условие че тази информация е поне равностойна по качество на информацията, получена от статистическите изследвания. Държавите-членки може също да използват административни източници, свързани с отглеждането на генетично модифицирани култури, както и посочените в приложение III специфични мерки за развитие на селските региони.
2. Ако държава-членка реши да използва административен източник, различен от посочените в параграф 1, тя предварително уведомява Комисията и предоставя подробна информация относно метода, който да се използва, и относно качеството на данните от този административен източник.
Член 5
Изисквания за точност
1. Държавите-членки, които провеждат извадкови изследвания, гарантират, че претеглените резултати от изследванията са статистически представителни за земеделските стопанства във всеки регион и са предназначени да отговорят на изискванията за точност, установени в приложение IV.
2. В надлежно обосновани случаи Комисията позволява на държавите-членки изключения от изискванията за точност, посочени в параграф 1, за специфични региони.
ГЛАВА II
СТАТИСТИКА ОТНОСНО СТРУКТУРАТА НА ЗЕМЕДЕЛСКИТЕ СТОПАНСТВА
Член 6
Изследвания на структурата на стопанствата
1. Държавите-членки провеждат през 2010 г., 2013 г. и 2016 г. изследвания относно структурата на земеделските стопанства, наричани по-нататък „изследвания на структурата на стопанствата“.
2. Изследването на структурата на стопанствата през 2010 г. се провежда под формата на преброяване. Въпреки това, извадковите изследвания може да се използват за характеристики във връзка с други доходоносни дейности, осъществявани от работната сила, изброени в приложение III, раздел V, подточка ii).
3. Изследванията на структурата на стопанствата през 2013 г. и 2016 г. може да се проведат като извадкови изследвания.
Член 7
Характеристики на изследванията
1. Държавите-членки предоставят информация относно изброените в приложение III характеристики.
2. Комисията може в съответствие с процедурата по регулиране с контрол, посочена в член 15, параграф 2, да измени списъка с установените в приложение III характеристики за изследванията на структурата на стопанствата през 2013 г. и 2016 г.
3. Ако държава-членка установи, че дадена характеристика има слабо или нулево присъствие, тази характеристика може да бъде изключена от събирането на данни. През календарната година, непосредствено предхождаща годината на изследването, тази държава-членка уведомява Комисията относно всяка характеристика, изключена от събирането на данни.
4. Определенията на характеристиките се приемат в съответствие с процедурата по регулиране с контрол, посочена в член 15, параграф 2.
Член 8
Референтни периоди
Референтните периоди за провеждане на изследванията на структурата на земеделските стопанства през годините на изследване 2010 г., 2013 г. и 2016 г. се определят, както следва:
а)
за посочените в приложение III характеристики на земята - период от 12 месеца, приключващ на референтен ден между 1 март и 31 октомври от годината на изследването;
б)
за посочените в приложение III характеристики на селскостопанските животни - референтен ден между 1 март и 31 декември от годината на изследването;
в)
за посочените в приложение III характеристики на работната сила - период от 12 месеца, приключващ на референтен ден между 1 март и 31 октомври от годината на изследването;
г)
за посочените в приложение III мерки за развитие на селските райони - период от три години, приключващ на 31 декември от годината на изследването.
Член 9
Предаване
1. До 31 март 2012 г. държавите-членки предават на Комисията валидирани данни от изследването на структурата на земеделските стопанства за 2010 г.
2. В срок от 12 месеца от края на годината на изследване държавите-членки предават на Комисията валидирани данни от изследванията на структурата на земеделските стопанства за 2013 г. и 2016 г.
3. Данните, свързани с посочените в приложение III мерки за развитие на селските райони и основани на административни отчети, може да бъдат предадени на Комисията отделно, в срок от 18 месеца от края на годината на изследване.
4. Предадените на Комисията данни от изследванията на структурата на земеделските стопанства са в електронна форма и се изготвят на равнище отделни земеделски стопанства.
5. Комисията определя формата за предаване на данните от изследванията.
6. Комисията не използва данните от изследванията на структурата на земеделските стопанства за изготвяне на извадки или за провеждане на изследвания.
Член 10
Рамка на извадката
С цел актуализиране на рамката на извадката за изследванията на структурата на стопанствата през 2013 г. и 2016 г. държавите-членки осигуряват на националните органи, отговорни за изследванията на структурата на стопанствата, достъп до информация за земеделските стопанства, която се съдържа в съставени на тяхната национална територия административни досиета.
ГЛАВА III
СТАТИСТИКА ОТНОСНО ЗЕМЕДЕЛСКИТЕ ПРОИЗВОДСТВЕНИ МЕТОДИ
Член 11
Изследване на земеделските производствени методи
1. Държавите-членки провеждат изследване на използваните от земеделските стопанства земеделски производствени методи. Това изследване може да се проведе като извадково изследване.
2. В надлежно обосновани случаи, Комисията може да позволи на държава-членка да проведе извадково изследване, като използва отделни подизвадки.
3. Държавите-членки предоставят информация относно изброените в приложение V характеристики на земеделските производствени методи.
4. За всяко изследвано стопанство държавите-членки предоставят също оценка на използваното за напояване на стопанството количество вода (измерено в кубични метри). Оценката може да се извърши въз основа на модел.
5. Комисията оказва на държавите-членки методическа и друга подкрепа с цел разработването на посочения в параграф 4 модел. Освен това Комисията насърчава необходимото сътрудничество и обмена на опит между държавите-членки с цел получаването на съпоставими резултати.
6. Ако държава-членка установи, че дадена характеристика има слабо или нулево присъствие, тази характеристика може бъде изключена от събирането на данни. През календарната година, непосредствено предхождаща годината на изследването, тази държава-членка уведомява Комисията относно всяка характеристика, изключена от събирането на данни.
7. Определенията на характеристиките се приемат в съответствие с процедурата по регулиране с контрол, посочена в член 15, параграф 2.
8. Референтният период съвпада с референтните периоди, използвани за характеристиките на изследванията на структурата на земеделските стопанства през 2010 г.
9. Резултатите от това изследване се свързват с данните, получени от изследването на структурата на земеделските стопанства през 2010 г. на равнище отделни земеделски стопанства. Наборът от валидирани данни се изпраща на Комисията в електронна форма до 31 декември 2012 г. най-късно.
10. Комисията определя формата за предаване на данните от изследванията.
11. Комисията не използва данните относно земеделските производствени методи за изготвяне на извадки или за провеждане на изследвания.
ГЛАВА IV
ОТЧЕТИ, ФИНАНСИРАНЕ И МЕРКИ ЗА ПРИЛАГАНЕ
Член 12
Отчети
1. За целите на обхванатите от настоящия регламент изследвания държавите-членки представят национални методологически отчети, които описват:
а)
организацията и приложената методология;
б)
нивото на постигнатата точност на извадковите изследвания, посочени в настоящия регламент;
в)
информация за качеството на всички използвани източници на административни данни; и
г)
критериите за включване и изключване, приложени с цел спазване на посочените в член 3 изисквания за обхват.
2. Националните методологически отчети се предоставят на Комисията с валидирани резултати от изследванията в съответствие със сроковете, посочени в член 9, параграфи 1 и 2.
3. Освен националните методологически отчети, които се изискват в края на всяко изследване, държавите-членки предоставят на Комисията всяка допълнителна информация, която може да бъде необходима във връзка с организацията и методологията на изследването.
Член 13
Помощ от Общността
1. Държавите-членки получават от Общността максимална финансова помощ от 75 % от разходите за провеждане на изследванията, определени от настоящия регламент, отговарящи на максималните нива, определени в параграфи 3 и 4.
2. След влизането в сила на настоящия регламент Комисията предоставя на онези държави-членки, които подадат молба за това, необходимата техническа и консултантска помощ за определяне чрез сателит на местоположението на земеделските стопанства.
3. За комбинираните разходи по изследването на структурата на земеделските стопанства през 2010 г. и изследването на земеделските производствени методи, помощта от Общността се ограничава до максималните суми, определени по-долу:
-
по 50 000 EUR за Люксембург и Малта;
-
по 1 000 000 EUR за Австрия, Ирландия и Литва;
-
по 2 000 000 EUR за България, Германия, Унгария, Португалия и Обединеното кралство;
-
по 3 000 000 EUR за Гърция, Испания и Франция;
-
по 4 000 000 EUR за Италия, Полша и Румъния; и
-
по 300 000 EUR за всички останали държави-членки.
4. За изследванията на структурата на стопанствата през 2013 г. и 2016 г. максималните суми, определени в параграф 3, се намаляват с 50 %.
5. Финансовата помощ от Общността се финансира от Европейския фонд за гарантиране на земеделието съгласно член 3, параграф 2, буква д) от Регламент (ЕО) № 1290/2005.
Член 14
Финансова рамка
1. Финансовият пакет за изпълнение на тази програма от изследвания, включително бюджетните кредити, необходими за управлението, поддръжката и развитието на системите от бази данни, които се използват в Комисията за обработване на данните, предоставени от държавите-членки в съответствие с разпоредбите на настоящия регламент, е 58 850 000 EUR за периода 2008-2013 г.
2. Сумата за периода 2014-2018 г. се определя от бюджетния и законодателен орган по предложение на Комисията въз основа на новата финансова рамка за периода, започващ през 2014 г.
3. Бюджетният орган разрешава годишните бюджетни кредити в границите на финансовата рамка.
Член 15
Комитет
1. Комисията се подпомага от Постоянния комитет за земеделска статистика, създаден с Решение 72/279/ЕИО.
2. При позоваване на настоящия параграф се прилагат член 5а, параграфи 1-4 и член 7 от Решение 1999/468/ЕО, като се вземат предвид разпоредбите на член 8 от него.
Член 16
Дерогации
1. Чрез дерогация от член 6, параграфи 1 и 2, член 8, член 9, параграф 1, член 11, параграфи 8 и 9, член 13, параграф 3, приложение III и приложение IV, позоваванията на 2010 г. се заменят с позовавания на 2009 г. за Гърция, Испания и Португалия.
2. Чрез дерогация от член 9, параграф 1, позоваването на 31 март 2012 г. се заменя с:
а)
31 март 2011 г. за Гърция и Португалия;
б)
30 юни 2011 г. за Испания;
в)
30 юни 2012 г. за Италия и Румъния.
3. Чрез дерогация от член 11, параграф 9, позоваването на 31 декември 2012 г. се заменя с 31 декември 2011 г. за Гърция, Испания и Португалия.
Член 17
Отмяна
1. Регламент (ЕИО) № 571/88 се отменя.
2. Позоваванията на отменения регламент се считат за позовавания на настоящия регламент.
Член 18
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Прилага се от 1 януари 2009 г.
Настоящият регламент е задължителен в своята цялост и се прилага пряко във всички държави-членки.
Съставено в Страсбург на 19 ноември 2008 година.

Labels: 12
9
6